Μαρία Γούντβιλ

Η Μαρία Γούντβιλ, κόμισσα του Πέμπροκ, αγγλ.; Mary Woodville, Countess of Pembroke (π. 1456–1481) ήταν αδελφή της Ελισάβετ Γούντβιλ, συζύγου του Εδουάρδου Δ΄, και του Αντωνίου Γούντβιλ 2ου κόμη Ρίβερς. Αργότερα έγινε η 1η σύζυγος του Γουλιέλμου Χέρμπερτ 2ου κόμη του Πέμπροκ, με τον οποίο απέκτησε μία κόρη.

 Βιογραφία 
Γεννήθηκε π. το 1456 από τον Ριχάρδο Γούντβιλ 1ο κόμη Ρίβερς και τη σύζυγό του, Ιακωβίνη του Λουξεμβούργου. Μετά την δημόσια αναγνώριση της Ελισάβετ Γούντβιλ ως συζύγου του από τον βασιλιά Εδουάρδο Δ΄, η νέα βασίλισσα προσπάθησε να βελτιώσει το κύρος της οικογένειάς της κανονίζοντας μία σειρά από πλεονεκτικούς γάμους για τους πέντε αδελφούς και τις επτά ανύπαντρες αδελφές της. Τον Σεπτέμβριο του 1466 η Μαρία αρραβωνιάστηκε τον Γουλιέλμο Χέρμπερτ (έπειτα 2ο κόμη του Πέμπροκ), τον μεγαλύτερο γιο και κληρονόμο του Γουλιέλμου 1ου κόμη του Πέμπροκ. Ο λόρδος Χέρμπερτ ήταν ο κηδεμόνας του Ερρίκου Ζ΄ Τυδώρ. Ο νεαρός Γουλιέλμος αναγνωρίστηκε ως κύριος του Ντάνστερ ενόψει του επερχόμενου γάμου του (μία παραχώρηση της κυριότητας του Ντάνστερ και όλων των περιουσιών του καταδικασμένου κυρίου του Ντάνστερ, Ιακώβου Λάτρελ, στο Σόμερσετ, το Ντέβον και το Σάφολκ, είχε εξασφαλιστεί από τον πατέρα του τον Ιούνιο του 1463).

Τον Ιανουάριο του 1467 η Μαρία Γούντβιλ παντρεύτηκε τον κύριο του Ντάνστερ στο παρεκκλήσιο του Αγίου Γεωργίου, στο κάστρο του Γουίνδσορ, «εν μέσω απέραντης μεγαλοπρέπειας».  Η νύφη ήταν περίπου 10 ή 11 ετών· ο γαμπρός της, 15.

Δύο χρόνια αργότερα, ο πατέρας του κυρίου του Ντάνστερ, ο 1ος κόμης του Πέμπροκ, εκτελέστηκε με εντολή του Ριχάρδου Νέβιλ κόμη του Γουόρικ. Τίποτε δεν φαίνεται να ενόχλησε περισσότερο τον Γουόρικ από τον γάμο της λαίδης Μαρίας, αδελφής της βασίλισσας, με τον μεγαλύτερο γιο του Χέρμπερτ. Ο Ντάνστερ έγινε ο 2ος κόμης του Πέμπροκ μετά το τέλος του πατέρα του το 1469, και έκτοτε η Μαρία ονομάστηκε κόμισσα του Πέμπροκ.

Ο Πέμπροκ αποδείχθηκε μάλλον αναποτελεσματικός στη διακυβέρνηση της Νότιας Ουαλίας Το τέλος της Μαρίας το 1481 αποδυνάμωσε σημαντικά τους δεσμούς του συζύγου της με τους συνεργάτες του Εδουάρδου (Ε΄) πρίγκιπα της Ουαλίας, και αναγκάστηκε να εγκαταλείψει την κομητεία του Πέμπροκ για εκείνη του Χάντινγκτον και ένα λιγότερο πολύτιμο κληροδότημα στο Σόμερσετ και το Ντόρσετ. Το 1484 αυτός νυμφεύτηκε για 2η φορά, με την Αικατερίνη Πλανταγενέτη, την νόθη κόρη του βασιλιά Ριχάρδου Γ΄. Ωστόσο, αυτός ο γάμος δεν απέφερε απογόνους.

Τελικά, ο Χέρμπερτ απέκτησε μόνο ένα παιδί, μία κόρη από τον 1ο του γάμο, την Ελισάβετ Χέρμπερτ 3η βαρόνη Χέρμπερτ, η οποία αργότερα παντρεύτηκε τον Κάρολο Σόμερσετ, μετέπειτα 1ο κόμη του Γούστερ. Η Ελισάβετ είχε μεγάλη σημασία για την οικογένεια Μπωφόρ--Σόμερσετ, καθώς τους έφερε πλούτο και μία νόμιμη σχέση με τη βασιλική οικογένεια. Η βαρονία του Χέρμπερτ δημιουργήθηκε με δίπλωμα δωρεάς υπέρ του συζύγου της, αν και κατά τη διάρκεια της ζωής της κατείχε τη βαρονία του Χέρμπερτ αυτοτελώς.

Πρόγονοι

 Αναφορές 
 Cokayne, George E. Πλήρης Κατάλογος Ευγενών της Αγγλίας, της Σκωτίας, της Ιρλανδίας, της Μεγάλης Βρετανίας και του Ηνωμένου Βασιλείου, Σωζόμενος, Εκλιπών ή Αδρανής. Λονδίνο: G. Bell & Sons, 1887. (σελ. 207) googlebooks Ανακτήθηκε στις 4 Μαΐου 2008

Κατηγορία:Οικογένεια Γούντβιλ